Denunciada una veïna de Burjassot per intentar matar al seu gos amb antidepressius
2025-07-24

La Policia Local de Burjassot ha dut a terme, recentment, la denúncia d’una dona de 55 anys, veïna del municipi, per un presumpte delicte de maltractament animal contra la seua mascota.

Aquesta dona en qüestió es va presentar en la clínica veterinària, amb el seu gos, al·legant, amb signes de penediment, que havia intentat acabar amb la seua vida administrant-li pastilles antidepressives afegint com a principal motiu, que el gos els molestava. Des de la clínica veterinària es van posar en contacte ràpidament amb la inspectora responsable de la UPAN (Unitat de Protecció Animal de la PLB) per a comunicar els fets, al temps que remetien a l’animal a un hospital veterinari.

Agents de la PLB es van personar en el domicili de la dona per a informar-li que havia incorregut en un presumpte delicte de maltractament animal, a l’espera del resultat. Afortunadament i, a causa de la ràpida intervenció clínica, el gos ha salvat la seua vida i ja està a cura de la Societat Protectora d’Animals de Burjassot (SPAB) a l’espera que trobe una nova llar, on el tracten adequadament.

Una vegada més, gràcies al treball coordinat entre la UPAN de la Policia Local de Burjassot, la SPAB i els serveis veterinaris, s’ha evitat la mort d’un animal indefens.